CELEX: 62020CN0438
Language: fi
Date: 2020-09-18 00:00:00
Title: Asia C-438/20: Ennakkoratkaisupyyntö, jonka Landgericht Düsseldorf (Saksa) on esittänyt 18.9.2020 – BT v. Eurowings GmbH

14.12.2020   
            
            
               FI
            
            
               Euroopan unionin virallinen lehti
            
            
               C 433/21
            
         
      Ennakkoratkaisupyyntö, jonka Landgericht Düsseldorf (Saksa) on esittänyt 18.9.2020 – BT v. Eurowings GmbH
      (Asia C-438/20)
      (2020/C 433/25)
      Oikeudenkäyntikieli: saksa
      
         Ennakkoratkaisua pyytänyt tuomioistuin
      
      Landgericht Düsseldorf
      
         Pääasian asianosaiset
      
      
         Valittaja: BT
      
         Vastapuoli: Eurowings GmbH
      
         Ennakkoratkaisukysymykset
      
      
                  1)
               
               
                  Onko kyseessä asetuksen (EY) N:o 261/2004 (1) 4 artiklassa ja 2 artiklan j alakohdassa tarkoitettu lennolle pääsyn epääminen myös silloin, kun lentomatkustajilta ei evätä kuljetusta asianomaisella lennolla vasta lähtöportilla, vaan jo aikaisemmin lähtöselvitystiskillä, eivätkä he tästä syystä lainkaan pääse lähtöportille asti?
               
            
                  2)
               
               
                  Jos ensimmäiseen kysymykseen vastataan myöntävästi: Onko kyseessä asetuksen (EY) N:o 261/2004 4 artiklassa ja 2 artiklan j alakohdassa tarkoitettu lennolle pääsyn epääminen myös silloin, kun lentomatkustajaa kieltäydytään ottamasta lennolle lähtöselvitystiskillä vain muutamaa minuuttia ennen lennon aikataulun mukaista lähtöaikaa, eli ajankohtana, jolloin koneeseen nousu on selvästi jo päättynyt ja matkustajien koneeseen ottaminen ei tosiasiassa enää ole mahdollista?
               
            
                  3)
               
               
                  Jos toiseen kysymykseen vastataan kieltävästi: Merkitseekö lentomatkustajan varauksen muuttaminen toiselle lennolle asetuksen 4 artiklassa ja 2 artiklan j alakohdassa tarkoitettua lennolle pääsyn epäämistä, jos lentomatkustaja saavuttaa lähtöselvitystiskin vain muutamaa minuuttia ennen lennon aikataulun mukaista lähtöaikaa eli ajankohtana, jolloin koneeseen nousu on selvästi jo päättynyt ja matkustajien koneeseen ottaminen ei tosiasiassa enää ole mahdollista, ja hänen lennolle pääsynsä evätään, koska koneeseen nousu on jo päättynyt?
               
            
                  4)
               
               
                  Jos ensimmäiseen, toiseen ja kolmanteen kysymykseen vastataan kieltävästi: Onko asetuksen N:o 261/2004 2 artiklan j alakohtaa tulkittava siten, että tilanteessa, jossa lentomatkustajat ovat ajoissa (tässä: noin kaksi tuntia) ennen lennon lähtöä olleet lähtöselvitystiskin jonossa, mutta ovat lentoyhtiön puutteellisesti suorittaman organisoinnin (esim. avoinna olevien lähtöselvitystiskien riittämättömän määrän, henkilöstövajeen ja sen vuoksi, että lentomatkustajille ei ole tiedotettu kaiutinkuulutuksin) ja/tai lentoasemalla esiintyvien häiriöiden vuoksi (tässä: vika matkatavarahihnan toiminnassa) päässeet lähtöselvitystiskille vasta ajankohtana (tässä: viisi minuuttia ennen aikataulun mukaista lähtöaikaa), jolloin koneeseen nousu on jo päättynyt, minkä vuoksi heitä ei enää kuljetettu, on kyseessä asetuksen 2 artiklan j alakohdassa tarkoitettu lennolle pääsyn epääminen?
               
            
         (1)  Matkustajille heidän lennolle pääsynsä epäämisen sekä lentojen peruuttamisen tai pitkäaikaisen viivästymisen johdosta annettavaa korvausta ja apua koskevista yhteisistä säännöistä sekä asetuksen (ETY) N:o 295/91 kumoamisesta 11.2.2004 annettu Euroopan parlamentin ja neuvoston asetus (EY) N:o 261/2004 (EUVL 2004, L 46, s. 1).